**ОБРАЗЛОЖЕЊЕ**

**I. Уставни основ за доношење Закона**

Уставни основ за доношење Споразума о финансирању поновног успостављања заједничке сталне изложбе у Блоку 17 Државног музеја Аушвиц-Биркенау, садржан је у члану 99. став 1. тачка 4. Устава Републике Србије по коме Република Србија потврђује међународне уговоре када је законом предвиђена обавеза њиховог потврђивања.

**II. Разлози због којих се предлаже потврђивање Споразума**

У оквиру процеса спровођења обнове бившег југословенског павиљона, Блок 17 – Државни музеј Аушвиц–Биркенау у Пољској, након одржаних консултација и усаглашавања текста свих страна, у координацији Унеска, 25. јануара 2024. године, у седишту Унеска у Паризу, министри културе Републике Србије, Републике Северне Македоније, Републике Хрватске, Црне Горе, представник Сталне делегације Босне и Херцеговине при Унеску и амбасадор Сталне делегације Републике Словеније при Унеску потписали су Споразум о финансирању поновног успостављања заједничке сталне изложбе у Блоку 17 Државног музеја Аушвиц-Биркенау (у даљем тексту: Споразум) на енглеском језику. Унеско је координатор Пројекта од 2010. године, а депозитар Споразума је генерални директор ове Организације. Копију потписаног Споразума на енглеском језику оверио је Унеско (координатор пројекта) и проследио свим странама ради спровођења даље процедуре по питању његове ратификације.

Предмет Споразума је финансирање поновног успостављања заједничке сталне изложбе у Блоку 17 Државног музеја Аушвиц-Биркенау у Пољској као месту сећања на жртве са територије бивше Југославије у концентрационом логору Аушвиц-Биркенау. Република Србија, Босна и Херцеговина, Република Хрватска, Црна Гора, Република Северна Македонија и Република Словенија закључују Споразум имајући у виду принципе Конвенције о спречавању и кажњавању злочина геноцида и Стратегије Савета министара Југоисточне Европе из 2014. године и препознајући Државни музеј Аушвиц-Биркенау као један од централних историјских споменика у Европи у једном од најмрачнијих периода у историји човечанства. Ова иницијатива има за циљ да допринесе промоцији дијалога, мира и помирења у региону, развијајући иновативне и креативне приступе очувању културе сећања.

**III. Финансијске обавезе које настају извршавањем Споразума**

Извршавањем Споразума настају директне финансијске обавезе за Републику Србију.

**IV. Процена потребних финансијских средстава за извршавање Споразума**

Споразумом о поновном успостављању заједничке сталне изложбе у Блоку 17 Државног музеја Аушвиц-Биркенау у члану 2. стране се обавезују да ће заједнички надокнадити трошкове реновирања и конзервације заједничких простора, објеката и сегмената Блока 17 у укупном износу од 1.000.000,00 евра које је финансирала Република Аустрија кроз донације дате Фондацији Аушвиц-Биркенау у Републици Пољској. Надокнада ће се вршити према моделу који предвиђа да удео Републике Србије износи 35,77% у складу са посебним споразумом који ће Република Србија закључити са Фондацијом Аушвиц-Биркенау у Републици Пољској најкасније две године након последње ратификације Споразума.

Чланом 3. предвиђено је да ће Република Србија заједнички са другим странама финансирати све неизмирене трошкове имплементације заједничке сталне изложбе, који не би били покривени донацијом Фонда породице Херман, све будуће трошкове одржавања како ће бити регулисано посебним билатералним споразумима који ће бити потписани између Републике Србије и Државног музеја Аушвиц-Биркенау као и све друге доспеле трошкове везане за заједничку сталну поставку у Блоку 17 Државног музеја Аушвиц-Биркенау. У погледу надокнаде наведених трошкова прописан је идентичан модел поделе трошкова као у члану 2. односно предвиђено је да удео Републике Србије у укупним трошковима износи 35,77%. Република Србија ће трошкове одржавања плаћати директно Државном музеју Аушвиц-Биркенау једном годишње према примљеној фактури, почевши од прве године отварања сталне изложбе, у складу са проценама трошкова које ће обезбедити Државни музеј.

У 2024. години планирана су финансијска средства потребна за извршењe Споразума у износу од 20.000.000,00 динара (Раздео 29/Програм 1205/ПА 0006/ ЕК 424),

што представља део средстава од укупног износа од 42.000.000,00 динара, колико износи удео Републике Србије у укупном износу од 1.000.000,00 евра, које су све Стране у обавези да заједно надокнаде, у складу са уговорном обавезом предвиђеном чланом 2. Споразума, а у оквиру лимита који за сваког буџетског корисника утврђује Министарство финансија.

У 2025. години биће планирана финансијска средства преосталог дела обавезе за извршење Споразума, у износу од 22.000.000,00 динара (раздео 29/Програм 1205/ПА 0006/ ЕК 424). У 2026. години биће планирана финансијска средства за извршење Споразума по питању реализације изложбе и одржавања простора, у износу од 20.000.000,00 динара (Раздео 29/Програм 1205/ПА 0006/ ЕК 424).

У наредним годинама биће планирана финансијска средства у складу са уговорном обавезом предвиђеном чланом 3. Споразума у оквиру лимита који за сваког буџетског корисника утврђује Министарство финансија.

У наредним годинама финансијска средства која су потребна за извршавањe Споразума планираће се у оквиру лимита расхода и издатака који за сваког буџетског корисника утврђује Министарство финансија у процесу припреме и доношења Закона о буџету.